section_heading: Vojna karijera
paragraph_text: Falk pohađa Gimnaziju Wilhelm u Berlinu, te nakon završetka iste u ožujku 1875. kao dragovoljac stupa u prusku vojsku služeći u Gardijskoj streljačkoj pukovniji. Od 1893. iduće tri godine pohađa Prusku vojnu akademiju. Nakon završetka iste, u rujnu 1886. promaknut je u čin poručnika. Od travnja 1888. služi u Glavnom stožeru, nakon čega je u ožujku 1890. premješten na službu u 2. gardijsku grenadirsku pukovniju. Potom je u veljači 1890. unaprijeđen u čin satnika, da bi u rujnu 1891. bio raspoređen na službu u stožer II. korpusa. Navedenu dužnost obnaša do veljače 1893. kada postaje zapovjednikom satnije u 10. grenadirskoj pukovniji "König Friedrich Wilhelm II". Od iduće, 1894. godine, služi u stožeru 13. pješačke divizije, nakon čega je u rujnu 1895. promaknut u čin bojnika. Od lipnja 1897. zapovijeda bojnom u 32. pješačkoj pukovniji nakon čega služi u stožeru 71. pješačke pukovnije. U međuvremenu je, u travnju 1902., unaprijeđen u čin potpukovnika.